KIRJALLINEN KYSYMYS E-2734/01 esittäjä(t): Erik Meijer (GUE/NGL) komissiolle. Kuorma-autonkuljettajien kuolleen kulman poistamisvelvoitteen viivästyminen.



Virallinen lehti nro 081 E , 04/04/2002 s. 0205 - 0206



KIRJALLINEN KYSYMYS E-2734/01 esittäjä(t): Erik Meijer (GUE/NGL) komissiolle (5. lokakuuta 2001) Aihe: Kuorma-autonkuljettajien kuolleen kulman poistamisvelvoitteen viivästyminen 1. Onko komissio tietoinen siitä, että erityisesti tiheästi asutuilla alueilla, joissa on paljon pyöräilijöitä ja jalankulkijoita, sattuu usein onnettomuuksia sen johdosta, että kuorma-autojen kuljettajat eivät ulkopeileissään olevien kuolleiden kulmien vuoksi näe kunnolla ympärilleen ja ajavat kääntyessään siksi ihmisten ja esineiden päälle? 2. Onko komissio tietoinen siitä, että tällä välin on markkinoille tullut kuperia ulkopeilejä, joiden avulla kuorma-autonkuljettajat voivat nyt nähdä nekin lähiympäristönsä alueet, jotka aiemmin jäivät heidän näkökenttänsä ulkopuolelle? 3. Voiko komissio vahvistaa, että joka neljänteen kuorma-autoon on tähän mennessä hankittu vapaaehtoisesti kyseisenlaiset peilit, mutta että vaikuttaa siltä, että vapaaehtoisuuden pohjalta ei muita autoja aiota varustaa peileillä? 4. Estääkö EU:n lainsäädäntö kansallisia viranomaisia tekemästä lyhyellä aikavälillä kyseisten peilien käytön pakolliseksi? 5. Jos vastaus kysymykseen 4 on kielteinen, mitkä jäsenvaltio eivät käytä kansallisille viranomaisille kuuluvaa oikeutta tehdä kyseisten peilien käyttö pakolliseksi? 6. Jos vastaus kysymykseen 4 on myönteinen, miten komissio aikoo siinä tapauksessa edistää uusien peilien käytön tekemistä pakolliseksi mahdollisimman pian, joko mahdollistamalla välittömästi kansallisten määräysten antamisen tai tekemällä yhteisön tason määräysten käyttöön ottamisen nopeasti mahdolliseksi? Erkki Liikasen komission puolesta antama vastaus (26. marraskuuta 2001) Monia onnettomuuksia tapahtuu, kun ajoneuvojen kuljettajat eivät pysty havaitsemaan jalankulkijoita ja muita tienkäyttäjiä ajoneuvon välittömässä läheisyydessä olevista kuolleista kulmista. Kun kyseessä ovat suuremmat ajoneuvot ja etenkin kuorma-autot, tällaiset onnettomuudet johtavat usein vakaviin vammoihin tai jopa kuolemaan. Komissio on tietoinen tästä ongelmasta ja keskustelee parhaillaan jäsenvaltioiden, teollisuuden ja muiden eturyhmien edustajien kanssa mahdollisuuksista pienentää riskiä tekemällä erityisten taustapeilien asentamisen pakolliseksi ajoneuvojen ympärillä olevien kuolleiden kulmien pienentämiseksi. Moottoriajoneuvoja käsittelevässä työryhmässä saavutetun yleisen yhteisymmärryksen pohjalta komissio on perustanut asiantuntijoista koostuvan erityistyöryhmän, jonka tarkoituksena on muuttaa taustapeilejä koskevaa direktiiviä. Ryhmä kokoontui kolmesti touko-, heinä- ja syyskuussa 2001 ja laati asiakirjan, jossa ehdotetaan merkittäviä parannuksia nykyiseen tilanteeseen. Tällä tavoin otetaan huomioon moottoriajoneuvojen taustapeilejä koskevan jäsenvaltioiden lainsäädännön lähentämisestä 1 päivänä maaliskuuta 1971 annetun neuvoston direktiivin 71/127/ETY(1) viimeisimmän muutoksen(2) jälkeen tapahtunut tekninen kehitys. Seuraavia muutoksia on ehdotettu: - Direktiivi tulee velvoittavaksi kaikkien ajoneuvoluokkien osalta. Aiemmin se oli vapaaehtoinen kevyiden ja raskaiden hyötyajoneuvojen tyyppihyväksyntäjärjestelmässä. - Tiettyihin ajoneuvoihin on asennettava lisäpeilejä (kuorma-autoihin etupeilejä, henkilöautoihin matkustajan puolen ulkoisia taustapeilejä), jotta epäsuoraa näkökenttää voitaisiin kasvattaa. - Peilien tiettyjä ominaisuuksia (esim. pinnan kaarevuutta) muutetaan tekniikan kehityksen mukaisesti epäsuoran näkökentän kasvattamiseksi. - Tietyt peilit voidaan korvata muilla epäsuorilla näyttöjärjestelmillä, kuten kameraan ja näyttöön perustuvilla järjestelmillä. - Vaikka alkuperäisen direktiivin 71/127/ETY rakenteessa on pitäydytty mahdollisimman pitkälle, sen sisältöä on muutettu merkittävästi. Tämän vuoksi ehdotetaankin direktiivin 71/127/ETY ja sen muutosten kumoamista ja sen korvaamista uudella direktiivillä. Komissio laati lopullisen luonnoksen, jonka se toimitti moottoriajoneuvoja käsittelevälle komission työryhmälle jäsenvaltioiden ja teollisuuden kanssa käytävää keskustelua varten. Tämän perusteella valmisteltiin tarkistettu versio, jossa otettiin huomioon joitakin huomautuksia, mutta säilytettiin alkuperäinen erityistyöryhmän keskusteluihin pohjautuva ehdotus pääosiltaan muuttumattomana. Tarvittava kuuleminen aloitettiin komission yksiköissä 23. lokakuuta 2001, ja se päättyy 14. marraskuuta. Tämän jälkeen ehdotusta muutetaan tarvittaessa, ja asiakirjan hyväksymismenettely komission ehdotuksena aloitetaan. Heti ehdotuksen hyväksymisen jälkeen (todennäköisesti marraskuun lopulla tai joulukuun alussa) se toimitetaan Euroopan parlamentille ja neuvostolle. Komissio odottaa ehdotuksen saavan tukea, koska ajoneuvojen ympärillä olevien kuolleiden kulmien pienentämistä pidetään ensisijaisena kysymyksenä useissa jäsenvaltioissa. Toisin kuin luokan M1 henkilöautojen osalta, yhteisön koko ajoneuvon tyyppihyväksyntää (WVTA) koskeva pakollinen järjestelmä ei ole käytössä luokan N1 hyötyajoneuvojen tyyppihyväksyntää varten. Kansallisia tyyppihyväksyntiä myönnetään tämän vuoksi yleisesti kansallisia ja yhteisön määräyksiä vaihtelevasti yhdistellen. Valmistaja saa vapaasti päättää, mihin tiettyyn (kansalliseen vai yhteisön) määräysyhdistelmään ajoneuvon osan tyyppihyväksyntäpyynnön pitäisi perustua. Jäsenvaltioita ei tämän vuoksi estetä antamasta kansallisia säännöksiä, joiden perusteella hyötyajoneuvot voidaan varustaa tällaisilla peileillä. Komissiolla ei ole tilastotietoja yhteisössä rekisteröidyistä ajoneuvoista, jotka on jo varustettu ehdotettujen toimenpiteiden mukaisilla osilla. Komissiolla ei myöskään ole käytössään tietoja osien tyyppihyväksyntään käytetystä (kansallisesta tai yhteisön) lainsäädännöstä. (1) EYVL L 68, 22.3.1971. (2) EYVL L 147, 14.6.1988.